22. schôdza NR SR - 10.deň - B. popoludni
Dátum: 2024-11-06
Poslanec: Szalay, Tomáš (SaS)
Druh vystúpenia: Vystúpenie v rozprave

34. Ďakujem pekne, pán predsedajúci, pán minister, dámy a páni. Včera som už čo-to porozprával, ale už dnes, čo som si vypočul, vyžaduje reakciu presahujúcu faktické poznámky, tak som si tu robil niekoľko poznámok. Skúsim hneď prepojiť od toho vystúpenia pána Matoviča, kde vlastne hovoríme a celé sa to odvíja od memoranda, ktoré uzavrela vláda Slovenskej republiky v decembri 2022 s Lekárskym odborovým združením. No a pán Matovič bol pri tom teda, tvrdí, že bol súčasťou toho rokovacieho tímu, veľmi pekne ďakujem kolegovi Svobodovi za prečítanie stanovísk, ktoré vtedy pán premiér Matovič, teda vtedajší minister, pardon, financií Matovič hovoril, keď hovoril o odborároch ako o výpalníkoch a o vydieraní. Bolo to spackané, zbabrané rokovanie o tom memorande. Napriek tým veľkohubým rečiam o tom, že sú to výpalníci a že si berú pacientov ako rukojemníkov, ako živý štít, čo ste dosiahli? Ustúpili ste vo všetkom, čo tí odborári chceli a pre slovenského pacienta ste nevybojovali že vôbec nič. V tej miestnosti ako keby nebol zástupca slovenských pacientov. Čo získali slovenskí pacienti tým, že vláda podpísala memorandum? Čo získali slovenskí pacienti tým, že sa zrušil rezidentský program v ambulanciách? Čo získali slovenskí pacienti tým, že boli prijaté tabuľky? Postupne aj podľa veku. Skrátili sa čakacie doby? Neskrátili. Počet plánovaných výkonov, kde pacienti čakajú na poskytnutie starostlivosti, sa predlžuje. Platia menšie poplatky v slovenskom zdravotníctve? Majú dostupnejšiu tú starostlivosť? Nemajú. Včera som to nazval, a budem to opakovať pri každom jednom vystúpení, bola to bezpodmienečná kapitulácia vlády, bola to zrada občanov, bola to zrada slovenských pacientov, čo ste vtedy dopustili. A ja považujem za úplne legitímne, keď budeme o tom, či to memorandum vôbec má do budúcnosti platiť, keď o tom budeme aspoň diskutovať. To, že bolo raz podpísané vládou, ktorá na to nemala mandát, ktorá bola menšinová, to neznamená, že teraz budeme musieť s tým memorandom žiť na veky vekov amen. Poďme o ňom diskutovať, poďme ho prehodnotiť, poďme otvoriť rokovania s odborármi a poďme o tom diskutovať tak, ako sa malo diskutovať na sklonku toho roku 2022. Len tam tie rokovania boli zbabrané. Výsledkom je, že slovenské zdravotníctvo kolabuje, pacienti nemajú v rukách svoj nárok a svoje istoty a všetci sú frustrovaní a máme tu pred dverami ďalší štrajk. Ja pánovi ministrovi toto vôbec, ale vôbec nezávidím. Pán Matovič hovorí, že ideme okradnúť lekárov týmto zákonom. No neviem, myslím si, že sme tých lekárov už okradli zákonom schváleným pred štyrmi týždňami v rámci konsolidácie. Toto je pokus o úpravu toho zákona, aby sme ich okradli menej, ako im hrozí, že sme ich okradli pred tými štyrmi týždňami. A aj vtedy som to kritizoval, ale nie preto, že by som bol zástanca platového automatu, ale preto, a to považujem za najväčšiu chybu tejto vlády, že tú konsolidáciu na úkor zdravotníctva urobili bez toho, žeby to mali premyslené aspoň o jeden ťah dopredu. Už dvakrát tí zdravotníci predtým dávali výpovede, raz za Uhliarika a raz za Lengvarského, už sme sa mohli všetci poučiť, že opatrne tu treba našľapovať, nie bez diskusie, nielen tak s bubnom na zajace. Neviem, čo má byť koncovka tejto hry, ale v tejto chvíli to nevyzerá na to, že by to bol býval mal niekto premyslené. To je chyba, ktorej sa táto vláda dopustila. Za to tento pán minister nemôže, lebo tam nebol. Mohla by za to teoreticky pani Dolinková, ale dokonca ani tá nebola pri rokovaniach o konsolidácii, pretože ju do toho len namočili, riešili to jej stranícki kolegovia. Takže rokujme o tom memorande, či má alebo nemá platiť, a čo v ňom má alebo nemá byť. Marek Krajčí tu ďalej spomenul, že medzi ľuďmi, ktorí dávajú výpovede v nemocniciach, sú aj takí lekári, ktorých plat alebo mzda teda nezávisí od platového automatu, pretože v tých pohnutých dňoch v roku 2022 podpísali pracovné zmluvy, v ktorých majú priamo zakotvený platový automat. Bez ohľadu na to, čo je napísané v zákone, ich pracovná zmluva obsahuje tú valorizačnú doložku. Ja sa chcem spýtať, a že to som že fakt naštvaný, akým právom podpísal akýkoľvek riaditeľ nejakej štátnej nemocnice takýto typ pracovnej zmluvy?! To sú že debili a kreténi v tých funkciách? Prepáčte za úprimnosť, ale ako môže nejaký zodpovedný riaditeľ štátnej inštitúcie podpísať takto nevýhodný typ pracovnej zmluvy so svojimi zamestnancami? My aj keď zajtra zrušíme, keby sme zrušili platový automat, tak tým ľuďom sa budú stále valorizovať v desiatich percent... 10-percentne medziročne ich mzdy. To akým právom mohol niekto podpísať? Toto by sa, prosím pekne, v súkromnej organizácii nemohlo stať, lebo by majiteľ takého riaditeľa okamžite na hodinu vyhodil z práce. Takéto nevýhodné zmluvy dokážu očividne podpisovať len politickí nominanti, ktorí vedia, že sú tam na dobu určitú a po nich príde potopa, nemusia sa trápiť s tým, ako sa s takouto vecou vyrovná tá organizácia, v mene ktorej toto podpísali. Ako ja to považujem za škandalózne, že takéto zmluvy v slovenskom zdravotníctve máme a považujem to za zlyhanie manažmentu v štátnych nemocniciach. Potom tu zaznela poznámka o tom, že jednoduchšie výkony robia súkromníci a zložitejšie výkony končia v štátnych nemocniciach, ktoré potom na to doplácajú, pretože nemajú preplatené náklady. No povedzme si na rovinu, že tu máme stratifikáciu, ktorá hovorí, čo kto smie robiť. A áno, menšie nemocnice smú robiť jednoduchšie výkony a zložitejšie výkony musia robiť nemocnice vyššieho typu. A zhodou okolností tak to už vyšlo pri decentralizácii verejnej správy v roku 2003, že tie menšie nemocnice skončili na župách a mestách a tie župy a mestá ich prenajali, predali, dlhodobo poskytli súkromným investorom, čiže súkromní investori dnes prevádzkujú menšie nemocnice, ktorým, opakujem, zo stratifikácie, na ktorej ste sa podieľali aj vy, vyplývajú kompetencie, čo môžu a čo nemôžu robiť. Ale náročnejšie výkony sú tiež dobre ohodnocované a toto je DRG, teda platbu za diagnózu, kde sa zohľadňujú aj vyššie náklady s technikou, viac času, ktoré tam musí stráviť viac odborný personál a tak ďalej a tak ďalej. A keby sme platili podľa DRG, tak už sa nemôžeme vyhovárať na to, že niekto je alebo nie je dofinancovaný. Nemocnice by nemali byť akciové spoločnosti, hovorí Marek Krajčí. Ja sa pýtam, a je to zlé, keby boli akciové spoločnosti? Je skutočnosť, že napríklad kardiocentrum NÚSCH je akciová spoločnosť a je dobre financovaný a dobre to tam vyzerá, je to zlé? Akože závidíme im a chceme im, aby to vyzeralo rovnako, ako to vyzerá na Kramároch alebo na Mickiewiczovej? Nie je to zlé. Chceme, aby všetky nemocnice na Slovensku vyzerali tak, ako to kardiocentrum. A ak, áno, treba kvôli tomu urobiť veľa vecí, treba nasta... treba v prvom rade urobiť poriadok v tej nemocnici a potom nastavovať, samozrejme, aj platby. Ale kým nezačneme robiť poriadok a keď tam budeme len dolievať peniaze, tak ten poriadok v tej nemocnici nezavládne a frustrácia bude trvať ďalej. K lekárskym fakultám som už povedal niečo vo faktickej poznámke. Lekárske fakulty sa nevedia spoľahnúť na štát. Pozrel som si aj počty študentov, jak sa to vyvíjalo posledných päť rokov. Jeden jediný rok sa prijalo o dvesto študentov viac na lekárske fakulty a vzápätí to dekani horko oľutovali, pretože zistili, že na ďalšie roky už nedostanú peniaze a vlastne druhýkrát už túto chybu neurobili a počty študentov sú niveau stabilisé, nemeniace sa, počty študentov nestúpajú. Myslím si, že výzvou pre slovenské zdravotníctvo je rozmýšľať, ako v budúcnosti riešiť zdravotníctvo bez tých lekárov. To znamená, ako presunúť kompetencie na nižší zdravotný personál, ako posilniť samoliečbu, ako posilniť osvetu, edukáciu, ako posilniť umelú inteligenciu, aplikácie, telemedicínu a tak ďalej, ako sa vysporiadať s touto výzvou, keď vieme, že tých zdravotníkov viac nebude. No a na záver, ešte mám asi 40 sekúnd, pán Šipoš spomenul, že chorí sú vo Všeobecnej zdravotnej poisťovni a zdravých poistencov si vyberajú súkromné poisťovne, to je že po á, že nezmysel, po bé, že nezmysel, po cé, ešte raz že nezmysel a prejav toho, že pán Šipoš netuší, o čom rozpráva. A keby aj tušil, tak by musel ešte vedieť, že existuje prerozdeľovací mechanizmus medzi zdravotnými poisťovňami, ktorý presne toto medzi zdravotnými poisťovňami kompenzuje, a prerozdeľovací mechanizmus na Slovensku máme jeden z najlepších na svete. Takže toto bola úplne zbytočná poznámka. Ďakujem, viac času už nemám.